Tuukkalan sairaala

 
Tuukkalan sairaala oli vuosina 1961–1983 Mikkelin Tuukkalassa toiminut psykiatrinen sairaala, joka toimi myöhemmin samalla nimellä Mikkelin kaupungin terveyskeskusairaalana vuoteen 2006 asti. Vuonna 1960 valmistuneen sairaalarakennuksen suunnitteli Eino Tuompo "B or not to be"- ehdotuksen pohjalta. Se rakennettiin B-mielisairaalaksi osana laajempaa psykiatrisen hoidon uudistushanketta. Pitkään tyhjillään ollut sairaalarakennus purettiin vuonna 2021. Sairaalarakennus sijaitsi vastapäätä nykyistä Tuukkalan ABC-huoltoasemaa.
Historia.
Tuukkalan sairaalan rakentaminen aloitettiin entiselle Tuukkalan varuskunta-alueen maille huhtikuussa 1960 ja sairaala valmistui niin, että jo seuraavana keväänä sairaalaan voitiin ottaa ensimmäiset potilaat. Viralliset vihkiäiset pidettiin syksyllä 1961. Ennen rakentamista sairaalan taloutta ja hallintoa varten perustettiin kuntainliitto, jossa ylintä valtaa käytti liittovaltuusto. Sairaalan perustamiskustannukset olivat 3,6 miljoonaa markkaa, jonka maksoivat kuntainliittoon kuuluvat kunnat, minkä lisäksi rakentaminen sai valtionavustuksen. Pian valmistumisen jälkeen 1960-luvulla heräsi tarve laajennukselle, mutta lääkintöhallituksen kielteinen kanta esti hankkeen. Jo 1970-luvun alussa heräsi ajatus sairaalan yhdistämiseksi Moision sairaalaan, mutta hanke ei kuitenkaan pitkällisistä selvittelyistä huolimatta koskaan toteutunut ja sen sijaan alettiin valmistella sairaalan muuttamista Mikkelin kaupungin terveyskeskussairaalaksi, mikä tarkoitti myös kuntainliiton lakkauttamista. Käyttötarkoituksen muuttamista varten aloitettiin mittava peruskorjaus, jonka jälkeen Tuukkalan sairaala siirtyi Mikkelin kaupungille vaiheittain vuoteen 1983 mennessä. Tuukkalan sairaalan toiminta-aika jäikin hyvin lyhyeksi. Kesäkuussa 1983 vietettiin sairaalan jäähyväisjuhlia, joissa jaettiin muun ohjelman lisäksi ansiomerkkejä pitkäaikaisille työntekijöille, joista osa jäi uuteen Tuukkalan sairaalaan, osa siirtyi muualle kuten Pankalammen terveyskeskukseen. 
Etenkin 1970-luvulla sairaala pyrki panostamaan potilaiden inhimilliseen hoitoon ja viihtyvyyteen, jota ei voitu kuitenkaan täysimääräisesti toteuttamaan tilojen epäkäytännöllisyyden takia. Erilaisia muitakin investointeja kuin laajennusta yritettiin ehdottaa, mutta lääkintöhallitus suhtautui niihin toistuvasti kielteisesti. Potilaiden hoitojaksot olivat pitkiä ja monen sairaalassa olleiden potilaiden oireet olivat suhteellisen lieviä. Kaikkein lieväoireisimpia potilaita varten entiseen Tuukkalan kasarmiin niin sanottu kotiosasto, jossa osa potilaista sai elää viihtyisämmin. Sairaalassa järjestettiin säännöllisesti erilaista kulttuuri- ja urheilutoimintaa sekä omaistenpäiviä, joiden yhteydessä järjestettiin myyjäisiä. 
Vuonna 1975 sairaalan ylilääkäriksi valittiin Kivi Lydecken, jonka suhtautuminen psyykeenlääkkeiden käyttöön oli edeltäjiinsä verrattuna kielteisempää. Hän pyrki korvamaan tuolloin varsin runsasta lääkkeittenkäyttöä erilaisilla terapeuttisilla hoitokeinoilla, kuten taideterapialla. Tämä työ jäi kuitenkin lyhyeksi, sillä jo vuonna 1979 sairaalan potilaita alettiin siirtää peruskorjauksen tieltä muihin sairaaloihin, etenkin läheiseen Moision sairaalaan. Moni Tuukkalan sairaalan potilaista myös kotiutui avohoitoon, sillä asenneilmapiirin muututtua ei nähty enää tarpeelliseksi määrätä sairaalahoitoon pelkän psyykkisen sairauden takia. Tuukkalan sairaalan vanhimpia ja huonokuntoisimpia potilaita jäi kuitenkin uuden Tuukkalan sairaalan potilaiksi. 
Vuonna 1972 Tuukkalan sairaala joutui ympäristöskandaalin kohteeksi. Sairaalan jätevedet oli johdettu koko sen toiminnan ajan läheiseen vesistöön, joka saastui niin pahasti, että järven koko kalakanta kuoli. Vesihallitus velvoitti sairaalaa puhdistamaan jätevetensä, mutta vesistön saastutaminen jatkui vielä vuosia tämän jälkeen.
Sairaalan johto.
Ylihoitajat.
Sairaalan talouspäälliköinä ovat toimineet Yrjö Kettu ja Pentti Koponen. 
Purkaminen.
Tuukkalan sairaalan toiminta terevyskeskussairaalana päättyi vuonna 2006, kun sairaalan viimeisetkin toiminnot siirtyivät Moision sairaalan peruskorjattuun C-rakennukseen, jonka Mikkelin kaupunki oli ostanut Etelä-Savon sairaanhoitopiiriltä. Tuukkalan sairaalan tiloja pidettiin monella tavalla epäkäytännöllisinä vanhustenhoitoon. Sisäilma koettiin Tuukkalassa huonoksi, käytössä oli neljän hengen huoneet ja WC-tilat olivat käytävällä. Viime aikoina sairaala oli pahasti ylipaikoilla, joihin myös valvovat viranomaiset puuttuivat. Potilashuoneissa saattoi olla jopa viisi huonokuntoista potilasta.
Tämän jälkeen Tuukkalan sairaalarakennus jäi tyhjilleen ja siihen suunniteltiin muun muassa vastaanottokeskusta. Hanke kuitenkin kaatui rahoituksen puuttumisen takia. Vuonna 2009 rakennuksen kohtalo oli edelleen epäselvä, sillä joitain vuokralaisia ja poliisin huumekoirien koulutusrataa lukuun ottamatta rakennus oli edelleen tyhjillään. Tuolloin tehdyn arvion mukaan rakennusta ei olisi ollut mahdollista muuttaa esimerkiksi asuinkäyttöön. Lopulta vuonna 2021 rakennus purettiin. Purku oli osa Mikkelin kaupungin ja Kaakkois-Suomen ammattikorkeakoulun Cityloop-hanketta, jonka tarkoituksena oli löytää purkujätteelle uusiokäyttöä osana kiertotaloutta. Muun muassa sairaalan ovien tammipaneeleista tehtiin liikelahjoiksi tarkoitettuja leikkuulautoja, joiden ostohinta lahjoitettiin mielenterveystyölle.
Lähteet.